Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Ф. К. од Охрид, поднесена против Решение на Општина Охрид, по предметот Барање за пристап до информации од јавен карактер, на 23.07.2025 година го донесе следното

**Р Е Ш Е Н И Е**

**1**.**Жалбата** изјавена од Ф. К. од Охрид, поднесена против Решението на Општина Охрид бр.03-7873/4 од 04.06.2025 година, заведена во Агенцијата со бр.08-393 на 10.07.2025 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган**.

**2.Решението на Имателот на информации бр.03-7873/4 од 04.06.2025 година СЕ ПОНИШТУВА во делот кој се однесува на „основен проект“.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Ф. К. од Охрид, како што е наведено во Жалбата, на 22.05.2025 година поднел Барање за пристап до информации од јавен карактер до Општина Охрид бр.03-7873/1 од 22.05.2025 година, со кое побарал по е-маил да добие електронски запис од следните информациии:

„Одобрение за градење и основен проект за тековна градба на КП 15585 КО Охрид 3, со цел запознавање со влијанието на градбата на соседната парцела“.

Постапувајќи по ова Барање, Имателот на информации на Барателот му доставил Решение бр.03-7873/4 од 04.06.2025 година, со кое се уважува барањето за слободен пристап до информации од јавен карактер. Во Образложението на решението е наведено: „...Од надлежниот сектор се доби одговор со допис број 20-7873/3 од 03.06.2025 год., кој во прилог на ова решение Ви се доставува“. Во дописот од Секторот за правни работи со бр.20-7873/3 од 03.06.2025 година е наведено„...На дел од предметната катастарска парцела 15585 КО Охрид 3 е издадено одобрение за градба бр.20-5994/3 од 19.05.2025 година...истото Ви го доставуваме. Што се однесува до вториот дел за достава на проектна документација, Ве известуваме дека истото не е во согласност со член 10 од Законот за авторското право и сродните права”.

Незадоволен од наведеното Решение, Барателот на информации на 10.07.2025 година поднесе Жалба до Агенцијата, заведена во архивата на Агенцијата со бр.08-393. Во Жалбата меѓу другото е наведено: „...Членот 10 од Законот за авторското право и сродните права...е неприменлив во оваа ситуација и истиот се однесува на сосема друга предметна материја – преработка на авторско дело, што не е предмет на моето барање...Проектната документација е дел од Одобрението за градење и како таква е информација од јавен карактер...“.

Агенцијата, преку е-маил заведен со бр.08-393 од 11.07.2025 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.

Имателот на информации не достави одговор на жалба до Агенцијата.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја уважи**, оспореното Решение на Имателот на информации бр.03-7873/4 од 04.06.2025 година го поништи во делот **кој се однесува на „основен проект“** и **предметот го врати на повторно постапување пред првостепениот орган**, поради следното:

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, уважувајќи го Барањето за пристап до информации од јавен карактер со Решение бр.03-7873/4 од 04.06.2025 година, но во прилог на истото на Барателот му доставила Известување број 20-7873/3 од 03.06.2025 година, со кое всушност го одбила пристапот до бараната информација во делот „...На дел од предметната катастарска парцела 15585 КО Охрид 3 е издадено одобрение за градба бр.20-5994/3 од 19.05.2025 год. на соинвеститорите ... Што се однесува до вториот дел за достава на проектна документација Ве известуваме дека истото не е во согласност со член 10 од Законот за авторско право и сродните права“.

Агенцијата му укажува на Имателот на информации дека одбивање на пристапот до бараната информација може да се спроведе само врз основа на исклучоците утврдени таксативно во член 6 став 1 од Законот за слободен пристап до информации од јавен карактер.

Доколку, Имателот на информации сметал дека бараната информација претставува исклучок нормиран во член 6 став 1 од Законот за слободен пристап до информации од јавен карактер, бил должен да донесе решение со кое жалбата ќе ја одбие согласно член 20 став 1 од истиот Закон, по спроведување на задолжителниот Тест на штетност, како задолжителна постапка, со која се утврдува балансот помеѓу интересот кој се заштитува и јавниот интерес.

При тоа, Имателот на информацијата е должен да има предвид дека исклучоците не се апсолутни, на што укажува и одредбата од член 6 став 3 од Законот за слободен пристап до информации од јавен карактер, според која: „По исклучок од ставот 1 на овој член имателите на информации ќе одобрат пристап до информација, по задолжително спроведениот Тест на штетност, со кој ќе се утврди дека со објавувањето на таквата информација последиците врз интересот што се заштитува се помали од јавниот интерес утврден со закон што би се постигнал со објавувањето на информацијата“.

Во конкретниот случај Имателот на информации иако донел Решение со кое го уважил Барањето, во прилог на истото го доставил одговорот од Секторот за урбанизам со кое всушност не му се доставува на Барателот информацијата во целост и на начин како што е тоа побарано, односно не му е доставен “основен проект“.

Воедно, Агенцијата му укажува на Имателот на информацијата да ја има предвид и одредбата од член 3 алинеја 7 - „јавен интерес" во остварувањето на правото на пристап до информации подразбира, но не се ограничува, на интерес за информации, со чие што објавување, односно остварување пристап: **1) ќе се открие злоупотреба на службена положба и коруптивно однесување;** 2) ќе се открие против правно стекнување или трошење на буџетски средства; 3) ќе се открие потенцијален судир на интереси; 4) ќе се спречат и откријат сериозни закани по здравјето и животот на луѓето; **5) ќе се спречи и открие загрозување на животната средина;** 6) ќе се помогне да се разбере прашањето за кое се креира јавна политика или се води парламентарна дебата и 7) ќе се овозможи еднаков третман на секој граѓанин пред законите.

При повторното постапување по предметот, Имателот на информации е должен одново да го разгледува Барањето на Барателот и да постапи по укажувањата на Агенцијата согласно одредбите од Законот за слободен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.